Diari Oficial de la Generalitat Valenciana


Sumari del DOGV 673, del 01-10-1987 (1987/809699)

DECRET 157/1987, de 21 de setembre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Administració Pública.
---------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1987/09/21/157/dof/vci/html**

### Dades del document

Número de DOGV
:   673

Data del DOGV
:   01-10-1987

Secció del DOGV
:   DISPOSICIONS GENERALS

Número del document
:   1987/809699


Data del document
:   21-09-1987

Organisme emissor
:   Conselleria d'Administració Pública

Tipus de document
:   Decret

Anàlisi jurídica

Decret 157/1987, de 21 de setembre, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Administració Pública.  
El Decret 35/1987, de 4 de setembre, del President de la Generalitat Valenciana, pel qual s'assignen a la Conselleria d'Administració Pública determinades funcions i competències, hi atribueix les que corresponen al Secretariat de Govern i Direcció General d'Interior segons que les descriu el Decret del Consell 152/1985, de 4 d'octubre, i, en conseqüència, per Decret 103/1987, de 7 de setembre, del Consell de la Generalitat Valenciana, es traspassen de la Presidència de la Generalitat a la Conselleria d'Administració Pública el Secretariat del Govern i la Direcció General d'Interior.  
Igualment, el Decret 34/1987, de 27 de juliol, del President de la Generalitat Valenciana, disposa que el Conseller d?Administració Pública realitzarà les funcions de Secretari del Consell, i pel Decret 92/1987, de 29 de juliol, del Govern Valencià, se li assigna la funció de presidir les reunions de Secretaris Generals, i també és designat Portaveu del Consell per Acord de 29 de juliol de 1987 d'aquest òrgan.  
Tot això fa necessari efectuar la necessària adaptació de l'estructura de la Conselleria d'Administració Pública, integrant-hi els nous òrgans i funcions per haver estat modificada l'establerta al Decret del Consell 135/1985, de 20 de setembre.  
En atenció d'aquests motius, d'acord amb allò disposat als articles 35.f) i 70 de la Llei 5/1983, de 30 de desembre, de Govern Valencià, a proposta del Conseller d'Administració Pública i prèvia deliberació del Consell de la Generalitat Valenciana en la reunió de 21 de setembre de 1987,  
DECRETE:  
TITOL I Dels òrgans de la Conselleria  
DISPOSICIONS GENERALS  
Article primer  
U. La Conselleria d'Administració Pública és l'órgan responsable del Consell de la Generalitat Valenciana en matèria d'Administració Pública i Interior de la Comunitat Autònoma.  
Dos. Aquesta Conselleria exerceix, a l?àmbit esmentat en l'apartat precedent, les competències que legalment té atribuïdes a les àrees de règim local, funció pública, interior, organització, sistemes d'informació i tècniques de racionalització administrativa, investigació i formació dels funcionaris i relacions amb les Corts, estructurant-se en dos nivells: directiu i administratiu.  
U. El nivell directiu de la Conselleria d'Administració Pública, sota la superior direcció del Conseller, queda integrat per les unitats següents:  
1. La Secretaria General.  
2. Les Direccions Generals.  
3. El Secretariat del Govern.  
4. L'Institut Valencià d'Administració Pública.  
Si es produïa vacant, absència o malaltia del Conseller, i salvat el que estableix l'article 16.i) de la Llei 5/1983, de 30 de desembre, de Govern Valencià, serà substituït en les seues funcions segons l'ordre abans establert, exceptuat d'una resolució expressa al respecte del Conseller. En cas de vacant, absència o malaltia, els Directors Generals seran substituïts pel Secretari General o, si s'escau, seguint l'ordre de l'article tercer, exceptuat d'una resolució expressa al respecte del Conseller. Les substitucions entre els altres òrgans seran resoltes pel Conseller. Tot aixà sense perjudici de les delegacions previstes a l'article 68 de la Llei 5/1983, de 30 de desembre, de Govern Valencià.  
Dos. Com a òrgan col·legiat per a assistir al Conseller en l'elaboració del programa d'activitats de la Conselleria, i sota la seua presidència, es constitueix l'Equip de Direcció format pel Secretari General, el qual ho serà també d'aquest òrgan, els Directors Generals, el Director de l'Institut Valencià d'Administració Pública i el Director del Secretariat del Govern.  
Hi assistiran també aquells responsables de serveis o dependències que el Conseller estime convenients.  
Article tercer  
U. Dins el nivell directiu i a les àrees que s'indiquen, la Conselleria d'Administració Pública és integrada per les següents Direccions Generals:  
- Administració Local.  
- Funció Pública.  
- Organització i Sistemes d'Informació.  
- Interior.  
Dos. L'Institut Valencià d'Administració Pública i el Secretariat del Govern s'organitzen sota la directa dependència del Conseller, i llurs Directors tindran el rang de Director General. Llurs competències generals són les atribuïdes als articles trenta-vuit i quaranta-dos d'aquest Reglament.  
Article quart  
Podran constituir-se com a òrgans assessors del Conseller, aquells que, amb aquest caràcter i en relació amb matèries o serveis específics, es consideren escaients.  
Article cinqué  
El nivell administratiu està integrat per les unitats dependents dels Centres Directius o equivalents, o excepcionalment, directament dependents del Conseller.  
Article sisé  
Al nivell administratiu i amb la màxima jerarquia d'aquest, es crea, dins la Secretaria General, la Secretaria General Administrativa que atendrà tots els serveis generals de la Conselleria.  
TITOL II De l'estructura i funcions dels òrgans directius  
CAPITOL I Del Conseller  
Article seté  
El Conseller és, la superior autoritat de la Conselleria. Té totes les competències inherents al seu càrrec, i expressament les atribucions següents:  
1. Proposar al Consell el nomenament i cessament dels alts càrrecs del seu Departament.  
2. Preparar i presentar al Govern els avantprojectes de lleis, propostes d'acord i projectes de decrets relatius a les qüestions pròpies del seu Departament, i refrendar aquests darrers una vegada aprovats.  
3. Formular, motivadament, l'avantprojecte de Pressupost de la Conselleria.  
4. Exercir la potestat reglamentaria en les matèries pròpies de la seua Conselleria, en forma d'Ordres.  
5. Proposar al Consell, per a l'aprovació, l'estructura i l'organització de la Conselleria.  
6. Executar els acords del Govern en el marc de les seues competències.  
7. Resoldre en via administrativa, segons els casos, i d'acord amb les competències dels òrgans de la Conselleria, els recursos que s'interposen contra resolucions dels organismes o autoritats de la Conselleria, llevat de les excepcions que estableixen les lleis.  
8. Resoldre els conflictes d'atribucions que sorgesquen entre els diversos òrgans i autoritats de la Conselleria.  
9. Exercir la direcció, iniciativa i inspecció de tots els serveis del Departament i l'alta inspecció i altres funcions que li corresponen en relació als organismes autònoms adscrits, si s'escau, a aquest.  
10. Disposar les despeses pròpies dels serveis de la Conselleria dins els límits legals i pressupostaris i les ordenacions de pagaments corresponents.  
11. Exercir les facultats ordinàries en matèria de contractació administrativa dins els límits legals i pressupostaris.  
12. Atorgar i proposar, si s'escau, les recompenses que escaiguen i exercir les potestats disciplinàries i correctives d'acord amb les disposicions vigents.  
13. Qualssevol altres facultats que li atribuesquen les lleis, els reglaments, el Consell o el President de la Generalitat Valenciana.  
Article vuité  
El Gabinet del Conseller es constitueix com a òrgan de suport directe i assistència immediata del Conseller.  
Integrada al Gabinet del Conseller l'Oficina del Portaveu del Govern s'encarregarà del suport tècnic a aquest en les seues funcions de Portaveu del Govern.  
CAPITOL II Del Secretari General  
Article nové  
Després del Conseller, el Secretari General és el cap superior de la Conselleria, exercint les competències que aquell li encomane i, en especial, les que determinen els articles 74 i 75 de la Llei 5/1983, de 30 de desembre, de Govern Valencià, és a dir:  
1. Elaborar projectes o plans d'actuació i programes de necessitats i l'avantprojecte dels Pressupostos de la Conselleria.  
2. Prestar assistència tècnica al Conseller i Directors Generals en tot allò que calga.  
3. Informar el personal directiu de la Conselleria sobre la procedència legal i viabilitat econòmica dels seus programes d'actuacions i establir els mitjans d'informació necessaris per mantenir-lo al corrent de totes les activitats de la Conselleria.  
4. Informar sobre els assumptes que el Conseller ha de sotmetre al Consell o al President.  
5. Proposar la millora i el perfeccionament dels serveis dels distints centres de la Conselleria, vetllant per l'organització i el mètode de treball, i atenent principalment als costos i als rendiments.  
6. Proposar normes generals sobre adquisició de material i totes les disposicions que afecten el funcionament dels serveis.  
7. Proposar compilacions de les disposicions vigents que afecten la Conselleria; proposar refoses i revisions de textos legals que es consideren oportuns i tenir cura de les publicacions tècniques, periòdiques o no, de la Conselleria.  
8. Dirigir i facilitar la formació d'estadístiques sobre les matèries de competència del Consell que afecten la Conselleria, en col·laboració amb l'Institut Nacional d'Estadística o d'altres organismes que es consideren convenients.  
9. Tramitar els nomenaments, destinacions, excedències, jubilacions i permisos dels funcionaris públics i de l'altre personal que preste serveis a la Conselleria d'acord amb les disposicions legals i reglamentàries aplicables.  
10. Realitzar la inspecció de tots els serveis de la Conselleria i dur la direcció de tot el personal que en depèn.  
Article deu  
La Secretaria General s'estructura en les tres unitats següents:  
1. La Secretaria General Administrativa.  
2. El Gabinet Tècnic.  
3. El Servei de Relacions amb les Corts.  
Article onze  
U. A la Secretaria General Administrativa, com a màxima jerarquia de nivell administratiu, competeix les funcions pròpies de tots els serveis generals de la Conselleria i, en especial, les següents:  
a) Tramitar les incidències i situacions del personal de la Conselleria.  
b) Realitzar l'assessorament jurídic de tota la Conselleria.  
c) Tenir cura del funcionament de l'Oficina d'Informació, d'Iniciatives i de Reclamacions de la Conselleria i vetlar pel funcionament correcte de l'Arxiu i Registre General.  
d) Actualitzar i revisar periòdicament l'inventari de béns i materials.  
e) Preparar i realitzar la gestió pressupostària.  
f) Preparar i proposar els contractes d'obres, serveis i subministraments, i també l'adquisició i arrendament d'immobles.  
g) Confeccionar i actualitzar les plantilles orgàniques del personal de la Conselleria.  
h) Conservar i custodiar els expedients personals dels funcionaris i empleats.  
i) Tramitar els expedients disciplinaris i de recompensa.  
Dos. Per a la realització de totes aquestes funcions, la Secretaria General Administrativa s'estructura en els serveis següents:  
1. Servei Econòmic.  
2. Servei Jurídic.  
3. Servei de Gestió Administrativa.  
Article dotze  
El Servei Econòmic, com a oficina de gestió econòmica integrada a la Secretaria General Administrativa, té al seu càrrec la preparació i gestió pressupostària, la tramitació de documents, ingressos i pagaments, el moviment de fons de la Conselleria i, en general, les funcions pròpies de les Oficines pressupostàries.  
Article tretze  
El Servei Jurídic, com a unitat específica en matèria jurídica integrada a la Secretaria General Administrativa, té les funcions següents:  
a) En matèria de legislació, les d'elaborar les disposicions de caràcter general i circulars que emanen de la Conselleria, l'emissió d'informes preceptius en els projectes de disposició de caràcter general que elabora aquesta, i també aquells que, provinents d'altres Conselleries, hagen de ser sotmesos al Consell; l'emissió d'informes i dictàmens jurídics a sol·licitud del Conseller o d'altres òrgans de la Conselleria.  
b) En matèria de recursos, les d'informar sobre els recursos que s'interposen davant el Conseller, d'altres òrgans de la Conselleria, si fa al cas, i l'elaboració de les propostes de resolució.  
c) En matèria de documentació i estudis jurídics, les d'elaborar compilacions de disposicions vigents i propostes de refosa i revisió de textos legals, seguiment de la legislació estatal i d'altres Comunitats Autònomes, fons de documentació jurídica; la tramitació dels expedients que es subscriguen amb motiu de les qüestions de competència i conflictes d'atribucions, i també la tramitació dels procediments relatius a la responsabilitat patrimonial de l'Administració i nul·litats de ple dret.  
Article catorze  
El Servei de Gestió Administrativa, integrat en la Secretaria General Administrativa, té al seu càrrec la tramitació dels assumptes generals de caràcter administratiu i, en especial, els que fan referència a les matèries de personal pròpies de la Conselleria, Registre General, informació i arxiu, contractació administrativa, publicacions i manteniment de les instal·lacions de la Conselleria.  
Article quinze  
U Dins la Secretaria General, el Gabinet Tècnic és una unitat pluridisciplinària d'estudi i prestació d'assessorament i assistència tècnica a la Conselleria i, en especial, al Conseller i al Secretari General.  
Dos. Igualment tindrà cura de les publicacions tècniques, periòdiques o no, i mantenir un centre de documentació bibliogràfica sobre aquelles matèries d'interés per a la Conselleria.  
Article setze  
El Servei de Relacions amb les Corts, com a departament integrat dins la Secretaria General d'aquesta Conselleria, aplega tot el conjunt de relacions del Govern amb les Corts Valencianes.  
CAPITOL III Dels Directors Generals  
Article disset  
Són funcions dels Directors Generals de la Conselleria d'Administració Pública:  
1. Disposar tot allò que es relaciona amb el règim intern dels serveis de la seua Direcció i resoldre els respectius expedients, sempre que no siga facultat privativa del Conseller.  
2. Dirigir i gestionar els serveis i resoldre els assumptes que li assigne aquest Reglament o que el Conseller li encomane a la seua incumbència.  
3. Vigilar, fiscalitzar i supervisar el funcionament de totes les dependències que són al seu càrrec.  
4. Proposar al Conseller la resolució que estime pertinent en assumptes que són de la seua competència i la tramitació dels quals correspon a la Direcció General.  
5. Establir el règim intern de les Oficines que en depenen.  
6. Elevar anualment al Conseller un informe sobre el funcionament, el cost i el rendiment dels serveis al seu càrrec.  
CAPITOL IV De la Direcció General d'Administració Local  
Article divuit  
U. La Direcció General d'Administració Local és el centre directiu que programa i executa la política de la Conselleria en matèria de Règim Local.  
Dos. En especial tindrà al seu càrrec l'estudi, informe i resolució de tots els afers que siguen de la seua competència en matèria de règim jurídic, personal, organització, béns i serveis de les Entitats Locals en el marc d?allò que disposa l'Estatut d'Autonomia de la Comunitat Valenciana.  
Tres. Per a un millor compliment d'aquestes finalitats, la Direcció General d'Administraciò Local s'estructura en les unitats següents, amb nivell orgànic de Serveis:  
1. Servei d'assessorament i Cooperació amb els Municipis i altres Entitats Locals.  
2. Servei de Coordinació de les Diputacions.  
3. Servei de Règim Jurídic.  
Article dinou  
El Servei d'assessorament i Cooperació assistirà als Municipis i altres Entitats locals, les assessorarà tècnicament i jurídica i gestionarà els mitjans materials afectats per a aquestes actuacions en els termes establerts en el títol IV de l'Estatut d'Autonomia.  
Article vint  
El Servei de Coordinació de les Diputacions, d'acord amb la Llei 2/1983, de 4 d'octubre, i en allò previst a l'apartat b) de l'article 1r del Decret 129/1985, de 23 d'agost, prestarà el suport tècnic i administratiu adequat a les funcions de coordinació que li corresponen a aquesta Conselleria.  
Article vint-i-u  
U. El Servei de Règim Jurídic instrueix, tramita i elabora les propostes de resolució procedents, en els expedients i afers relatius a les matèries d'Administració Local transferides a la Comunitat Valenciana, i també les contingudes en l'article 31.8 de l'Estatut d'Autonomia.  
Dos. Igualment correspon al Servei de Règim Jurídic la instrucció, la tramitació i l'elaboració de les propostes de resolució procedents en els afers que li pertoquen.  
CAPITOL V De la Direcció General de la Funció Pública  
Article vint-i-dos  
La Direcció General de la Funció Pública té atribuïdes les competències en matèria de personal al servei del Consell de la Generalitat Valenciana, i especialment aquelles referents a plantilles orgàniques, estructures, règim legal, contractació, situacions, registre de personal, gestió de personal, directrius de la política de personal i retribucions, sense perjudici de les competències atribuïdes a les distintes Conselleries.  
Article vint-i-tres  
La Direcció General de la Funció Pública s'estructura en les unitats següents:  
- De Gestió del Programa d'Análisi, Classificació de Llocs de Treball i Règim de Retribucions.  
- De Gestió del Programa de Registre de Personal.  
- Servei de Règim Jurídic.  
- Servei de Gestió de Personal.  
- Servei de Relacions Sindicals.  
Article vint-i-quatre  
La Unitat de Gestió del Programa d?Anàlisi, Classificació de Llocs de Treball i Règim de Retribucions té encomanades l?anàlisi i proposta de classificació de llocs de treball de les Conselleries per a enquadrar-los en un grup, nivell, classe, responsabilitat i grau. Li pertoca igualment l'estudi del sistema de retribucions del personal de la Generalitat, en coordinació amb l'Institut Valencià d'Administració Pública i la Conselleria d'Economia i Hisenda.  
Article vint-i-cinc  
Seran funcions de la Unitat del programa de Registre de Personal:  
a) La inscripció de tot el personal a què fa referència l'article 2n de la Llei 10/1985, de 31 de juliol, de la Funció Pública Valenciana, qualsevol que siga la naturalesa de la seua relació jurídica, i la cancel·lació d'aquestes inscripcions en els supòsits previstos a les disposicions vigents.  
b) L'anotació dels actes o resolucions que afecten la vida administrativa del personal al servei de la Generalitat.  
c) El tractament de la informació registrada.  
d) Elaboració de les relacions de llocs de treball de la Generalitat.  
Article vint-i-sis  
Al Servei de Règim Jurídic s'encomana la preparació de projectes de normes i disposicions en matèria de funció pública i personal al servei de la Generalitat i la proposta de resolució dels recursos i les reclamacions que en aquesta matèria corresponen a la Direcció General i no siguen competència específica de les Conselleries.  
Article vint-i-set  
El Servei de Gestió de Personal s?encarregarà de la constitució i el manteniment dels expedients del personal que administra la Direcció General de la Funció Pública; la gestió de les incidències relatives a aquest personal atribuïdes a la Direcció General; les convocatòries de concursos, oposicions i provisió de llocs de treball.  
Article vint-i-vuit  
U. El Servei de Relacions Sindicals ha d'articular la participació activa dels Sindicats i de les Associacions Professionals Valencians en l?elaboració i aplicació de la política de personal al servei de la Generalitat com a instrument permanent de comunicació i encontre amb els col·lectius de treballadors al servei de la Generalitat.  
Dos. Intervindrà en els processos de negociació col·lectiva prestant suport i assistència tècnica.  
CAPITOL VI De la Direcció General d'Organització í Sistemes d'Informació  
Article vint-i-nou  
U La Direcció General d?Organització i Sistemes d?Informació és el centre directiu que programa i executa la política de la Conselleria en matèria d?ordenació i modernització de les estructures administratives, així com de racionalització dels procediments administratius i dels instruments de gestió. Sense perjudici de la coordinació amb la Direcció General de la Funció pública i l'Institut Valencià d?Administració Pública.  
Dos. En especial vetlarà per la racional aplicació de la nova tecnologia i pel desenvolupament coordinat de les tècniques informàtiques per a tota l'Administració de la Generalitat Valenciana.  
Tres. Per a un millor compliment d'aquestes finalitats, la Direcció General d'Organització i Sistemes d'Informació, s'estructura en les unitats següents, amb nivell orgànic de Serveis:  
1. Servei d'Organització i Tècniques de Gestió.  
2. Servei d'Informàtica.  
Article trenta  
U El Servei d'Organització i Tècniques de Gestió té al seu càrrec l?anàlisi de les tasques, dels processos i dels nous circuits administratius de tots els departaments de la Generalitat, normalitzant-ne els procediments mecanitzant-ne el funcionament.  
Dos. Igualment li correspon la confecció de manuals de funcions i l'elaboració de les anàlisis funcionals de les aplicacions i el disseny dels documents administratius.  
Tres. Finalment el Servei d'Organització i Tècniques de Gestió facilita l?assistència tècnica en aquests temes a tots els serveis de l'Administració Pública Valenciana.  
Article trenta-u  
El Servei d'Informàtica té al seu càrrec l?ordenació i coordinació dels serveis informàtics de les diferents unitats de l?Administració Pública de la Generalitat.  
CAPITOL VII: De la Direcció General d'Interior  
Article trenta-dos  
U. La Direcció General d'Interior és el centre directiu encarregat de gestionar i executar les competències atribuïdes a la Generalitat Valenciana en matèria de fundacions, no assignades expressament a d'altres departaments, associacions, consultes populars i electorals, justícia, espectacles i seguretat de la Generalitat Valenciana.  
Dos. Igualment li competeix la direcció i gestió de les actuacions que desenvolupe la Generalitat Valenciana en matèria de protecció civil, i també la coordinació que sobre altres Administracions Públiques hi puga correspondre, en els termes que establesca la Llei.  
Article trenta-tres  
La Direcció general d'Interior s'estructura en les següents unitats:  
- El Servei de Protecció Civil.  
- El Servei de Seguretat.  
- El Servei d'assumptes Judicials i Electorals.  
- El Servei d'associacions i Espectacles.  
Article trenta-quatre  
El Servei de Protecció Civil és l'encarregat d'organitzar les actuacions que desenvolupe la Generalitat Valenciana en matèria de protecció civil d'acord amb la normativa vigent.  
Correspon a aquest Servei:  
a) Elaborar i actualitzar plans i projectes per a la protecció de persones, instal·lacions i béns d'interés general en cas de sinistre o catàstrofe.  
b) Realitzar campanyes d'orientació de l'opinió pública, en coordinació amb la Direcció General de Relacions Informatives i Ciutadanes, i també promoure la creació d'agrupacions de col·laboradors voluntaris.  
c) Dissenyar, elaborar i impartir activitats de formació i perfeccionament en la matèria, a tots els nivells.  
d) Prestar assessorament i assistència tècnica en matèria de protecció civil a Entitats públiques i privades.  
e) Coordinar i dirigir les actuacions preventives i operatives dels serveis dependents de la Generalitat Valenciana en cas de sinistre o catàstrofe d'acord amb la normativa vigent.  
f) Elaborar i mantenir actualitzat el Mapa de riscs potencials de la Comunitat Valenciana, i també el Catàleg de recursos propis i aliens mobilitzables.  
g) Promoure i col·laborar en projectes d'estudi i investigació de tècniques operatives de prevenció i protecció de riscs catastròfics.  
Article trenta-cinc  
El Servei de Seguretat és l'encarregat de vigilar i custodiar els edificis i les instal·lacions de la Generalitat Valenciana, i si fa al cas, la coordinació i la resta de facultats previstes en relació amb les Policies Locals.  
Article trenta-sis  
El Servei d'assumptes Judicials i Electorals és la unitat administrativa encarregada de promoure i organitzar l'exercici de les competències que en matèria de justícia i consultes populars i electorals té atribuïdes la Generalitat Valenciana.  
Correspon a aquest Servei:  
a) Tramitar els expedients per a instar les convocatòries per a cobrir les places vacants de Magistrats, Jutges, Secretaris Judicials i la resta de personal al servei de l'Administració de Justícia.  
b) Intervenir en la delimitació de les demarcacions territorials dels òrgans jurisdiccionals al seu territori i la localització de la capitalitat.  
c) Tramitar tot allò que faça referència al nomenament de Notaris i Registradors de la Propietat i Mercantils.  
d) Elaborar l'informe sobre les alteracions en les demarcacions corresponents a Notaris i Registradors de la Propietat i Mercantils, a petició de l?òrgan competent.  
e) Coordinar els estudis per a l'elaboració de les normes referents al dret civil valencià i les processals que deriven de les particularitats d?aquell.  
f) Gestionar les competències en matèria de consultes populars i processos electorals atribuïdes a la Generalitat Valenciana, i les campanyes institucionals per al foment del sufragi i el més ràpid i exacte coneixement dels resultats electorals, en coordinació amb la Direcció General de Relacions Informatives i Ciutadanes.  
Article trenta-set  
El Servei d'associacions i Espectacles és la unitat administrativa que té a càrrec tot allò que fa referència al règim jurídic i registre de fundacions no assignades expressament a altres departaments i associacions amb seu a la Comunitat Valenciana o que hi despleguen principalment llurs activitats. Igualment, gestionarà les competències que, en matèria d'espectacles, té la Generalitat Valenciana. Exercirà la inspecció, vigilància, el requeriment i la proposta de sanció que s'escaiga en l'exercici de les competències abans esmentades.  
CAPITOL VIII Del Secretariat del Govern  
Article trenta-vuit  
El Secretariat de Govern actua com a òrgan de suport tècnic i administratiu al Conseller en les seues funcions de Secretari del Govern.  
Article trenta-nou  
Les unitats que integren el Secretariat del Govern són:  
- La Secretaria Administrativa del Govern Valencià.  
- El Gabinet de Coordinació Interdepartamental.  
Article quaranta  
La Secretaria Administrativa del Govern Valencià és la unitat que forneix la infrastructura administrativa i atén la tramitació dels assumptes que hagen de ser considerats pel Govern. Li correspon la preparació de l'Ordre del Dia, la tramitació de les convocatòries, l'elaboració i custòdia de les actes, la tramitació des de l'adopció dels acords fins a la comunicació a les Conselleries, la transcripció dels acords, i també l'expedició de certificacions i comunicacions.  
Així mateix li correspon la revisió i tramitació de les disposicions i documents a efectes d'ordenar-ne la publicació al Diari Oficial de la Generalitat Valenciana.  
Article quaranta-u  
El Gabinet de Coordinació Interdepartamental té al seu càrrec la labor de coordinació dels distints departaments i mitats de l?administració de la Generalitat Valenciana. En especial té les següents funcions: la infrastructura administrativa i la secretaria de totes les Comissions Interdepartamentals i les Comissions Delegades del Govern Valencià, cas que s'establesquen, seguiment i coordinació de la resta de matèries de diverses àrees sectorials que no estiguen coordinats a través de Comissions Delegades o Interdepartamentals.  
CAPITOL IX De l'Institut Valencià d?Administració Pública  
Article quaranta-dos  
U. Correspondrà bàsicament a l'Institut Valencià d'Administració Pública, la selecció, formació i perfeccionament dels funcionaris de la Generalitat, de conformitat amb la legislació en la matèria, i dels Ens Locals de la Comunitat Valenciana segons Convenis o Acords; la investigació de la realitat administrativa valenciana en particular, sense perjudici d'altres investigacions, estudis i informes en matèria d'Administració Pública; l'informe de tota normativa sobre organització i estructuració del Consell i sobre funció pública; l'organització de cursos, conferències, seminaris en matèria d'administració que es consideren d'interés per a la Comunitat Valenciana, la preparació de Convenis amb altres Ens investigadors o administratius.  
Dos. L'Institut Valencià d'Administració Pública participarà també en els treballs d?anàlisis de processos i procediments que puguen afectar estructures o la previsió d'efectius.  
Tres. Les estructures i competències detallades de l'Institut Valencià d'Administració Pública es desenrotllen en el seu Reglament específic.  
TITOL IIII Dels Serveis Territorials  
Article quaranta-tres  
Els Serveis Territorials són l?expressió organitzativa del principi de desconcentració que regeix l'activitat administrativa de la Conselleria. Depenen orgànicament del Secretari General i funcionalment d'aquest i de cada Direcció General en les matèries de llurs competències respectives.  
Article quaranta-quatre  
Existiran dos Serveis Territorials establerts a Alacant i Castelló.  
Correspondrà a aquestes unitats les funcions que per Ordre del Conseller se?ls atribuesquen.  
Article quaranta-cinc  
Al davant de cadascun dels Serveis Territorials podrà nomenar-se un Director Territorial que serà lliurement designat pel Conseller.  
DISPOSICIONS ADDICIONALS  
Primera  
La competència sancionadora en matèria d'espectacles regulada al Decret 6/1986, de 10 de febrer, del Consell de la Generalitat Valenciana, queda assignada a la Conselleria d'Administració Pública.  
Segona  
Les facultats que el Decret 142/1986, de 24 de novembre, del Consell de la Generalitat Valenciana, atribuïa a la Subsecretaria de Govern de la Presidència, en relació amb l'ordenació del Diari Oficial de la Generalitat Valenciana, seran desenvolupades en l'esdevenidor per la Conselleria d'Administració Pública.  
Tercera  
S'adscriu a la Conselleria d?Administració Pública la Comissió de Protecció Civil de la Comunitat Valenciana, creada per Decret del Consell 84/1986, de 8 de juliol, i el Ple de la qual serà presidit pel titular d'aquella Conselleria.  
Igualment se li adscriu la Comissió de Seguiment del Pla Informàtic de la Generalitat Valenciana, creada pel Decret del Consell 143/86, de 24 de novembre, i la Secretaria Administrativa d'aquesta.  
DISPOSICIO DEROGATORIA  
Queda derogat expressament el vigent Reglament Orgànic i Funcional de la Conselleria d'Administració Pública, aprovat pel Decret del Consell 135/1985, de 20 de setembre, i qualssevol altres normes d'igual o inferior rang en tot allò que suposen al que disposa el present Decret.  
DISPOSICIONS FINALS  
Primera  
El Conseller d'Administració Pública dictarà les disposicions necessàries per al desplegament del que estableix aquest Decret.  
Segona  
Aquest Decret entrarà en vigor el mateix dia que es publique al Diari Oficial de la Generalitat Valenciana.  
València, 21 de setembre de 1987.  
El Conseller d'Administració Pública, JOAQUIM AZAGRA I ROS  
El President de la Generalitat, JOAN LERMA I BLASCO


Còpia Permalink ELI